เฟดกระตุกดบ. ทำบาทอ่อนค่า น้อยกว่าคาด
กรุงศรีปรับคาดการณ์เงินบาทสิ้นปีเหลือ 36 บาท/เหรียญสหรัฐ หลังเฟดเลื่อนขึ้นดอกเบี้ย
31 มี.ค. 2559

กรุงศรีปรับคาดการณ์เงินบาทสิ้นปีเหลือ 36 บาท/เหรียญสหรัฐ หลังเฟดเลื่อนขึ้นดอกเบี้ย
นายตรรก บุนนาค ประธานคณะเจ้าหน้าที่บริหารด้านโกลบอลมาร์เก็ตส์ ธนาคารกรุงศรีอยุธยา เปิดเผยว่า ได้ปรับคาดการณ์ค่าเงินบาทสิ้นปี 2559 จากเดิมมองไว้ที่ 37 บาท/เหรียญสหรัฐ เป็น 36 บาท/เหรียญสหรัฐ แม้ทิศทางเงินเหรียญสหรัฐจะยังคงแข็งค่าจากการฟื้นตัวของเศรษฐกิจสหรัฐ แต่ธนาคารกลางสหรัฐ (เฟด) ได้ส่งสัญญาณเลื่อนการขึ้นอัตราดอกเบี้ยออกไป โดยคาดว่าเฟดจะขึ้นดอกเบี้ย 2 ครั้ง ในเดือน มิ.ย.และ ส.ค. รวม 0.5%
ทั้งนี้ ตั้งแต่ต้นปีที่ผ่านมาพบว่า ค่าเงินบาทเคลื่อนไหวแข็งค่าเหนือปัจจัยพื้นฐาน (Outperform) โดยแข็งค่าขึ้น 3.12% จากสิ้นปีที่แล้ว แข็งค่าเป็นอันดับ 4 ในภูมิภาค รองจากมาเลเซีย อินโดนีเซีย และสิงคโปร์ ตามลำดับ ซึ่งการแข็งค่าของเงินบาทอยู่ในระดับกลางๆ โดยมีเงินทุนไหลกลับเข้ามาไทยไม่รุนแรง เนื่องจากภาวะเศรษฐกิจไทยยังอ่อนแอ การส่งออกมีมูลค่าติดลบ แต่การนำเข้ามีอัตราติดลบมากกว่า จึงทำให้มีการเกินดุลบัญชีเดินสะพัดในจำนวนสูง
นอกจากนี้ เงินทุนต่างประเทศไหลเข้ามาในไทยช่วงต้นปีที่ที่ผ่านมาจนทำให้เงินบาทแข็งค่าขึ้น ส่วนใหญ่ลงทุนในตลาดพันธบัตรระยะสั้นมากกว่าพันธบัตรระยะยาว โดยสถานการณ์นี้มีความเสี่ยงต่อตลาดเงินไทยไม่มาก แม้มีปัญหานักลงทุนตื่นตระหนกจนเงินไหลออกก็ตาม เพราะสัดส่วนการถือครองตราสารหนี้ของนักลงทุนต่างชาติอยู่ในระดับต่ำเพียง 16% ของมูลค่าตราสารหนี้ทั้งหมด ถือว่าพึ่งพาเงินลงทุนต่างชาติน้อยเมื่อเทียบกับประเทศอินเดียที่พึ่งพาเกือบ 40% หรือมาเลเซีย พึ่งพาถึง 30%
นายตรรก ยังคาดการณ์ว่า คณะกรรมการนโยบายการเงิน (กนง.) จะคงอัตราดอกเบี้ยนโยบายที่ระดับ 1.5% ไปจนถึงสิ้นปีนี้ แม้ว่าอัตราเงินเฟ้อจะอยู่ระดับต่ำเพียง 0.68% ห่างจากกรอบเป้าหมายเงินเฟ้อ 1-4% ทำให้มีช่องว่างในการทำนโยบายการเงินเพิ่มขึ้นก็ตาม แต่เชื่อว่า กนง.จะไม่ลดดอกเบี้ยเพื่อเก็บกระสุนไว้ใช้ในยามจำเป็น เปิดโอกาสให้มาตรการทางการคลังเป็นตัวหลักในการกระตุ้นเศรษฐกิจ
สำหรับมุมมองของธนาคารกรุงศรีอยุธยายังคงประมาณการอัตราการขยายตัวทางเศรษฐกิจปี 2559 ที่ระดับ 3.2% โดยมีความเสี่ยงรอบด้าน อาทิ ความท้าทายของเศรษฐกิจโลกที่กระทบกับการส่งออก การบริโภคยังขยายตัวต่ำจากราคาสินค้าเกษตรตกต่ำตามราคาน้ำมันกระทบกำลังซื้อ โดยปัจจัยขับเคลื่อนหลักต้องพึ่งพามาตรการทางการคลังและการท่องเที่ยว โดยเฉพาะนักท่องเที่ยวจีนที่มีสัดส่วนถึง 17% ของนักท่องเที่ยวทั้งหมด